tartuNLP/wikipedia-smugri-20251201 huggingface dataset:
Gennaro Righelli

Gennaro (Salvatore Gennaro) Righelli (12. joulukuuta 1885 Salerno – 6. tammikuuta 1949 Rooma) oli italialainen elokuvaohjaaja ja käsikirjoittaja.
Isänsä kanssa napolilaisteatterin näyttelijänä toiminut Righelli työskenteli vuodesta 1909 lähtien Cinesin käsikirjoittajana ja vuodesta 1911 ohjaajana. Hän ohjasi muun muassa napolilaiselle Vesuvio Filmille kolmisenkymmentä elokuvaa, joiden pääosia esitti usein hänen vaimonsa Maria Jacobini. Italian elokuvateollisuuden lamavuosina Righelli työskenteli ohjaajana Saksassa.
Stefano Pittaluga kutsui Righellin vuonna 1929 takaisin Cinesille, jossa hän ohjasi Italian ensimmäisen äänielokuvan "La canzone dell’amore" (”Rakkauden laulu”, 1930). Jatkossa hän teki useita melodraamoja ja komedioita, joissa esiintyivät muun muassa sisilialainen Angelo Musco sekä Anna Magnani. Righellin viimeinen elokuva oli "Il corriere del re" (”Kuninkaan sanansaattaja”) vuonna 1947. Hänen tyttärensä Lean pojat Luciano ja Sergio Martino ovat myös elokuvaohjaajia.
SMS Lützow

SMS Lützow oli Saksan keisarillisen laivaston Derfflinger-luokan taisteluristeilijä ensimmäisessä maailmansodassa.
Valmistus.
Alus tilattiin vuosien 1912–1913 laivasto-ohjelmassa Danzigista Schichaun telakalta, missä köli laskettiin toukokuussa 1912. Alus laskettiin vesille 29. marraskuuta 1913 ja otettiin palvelukseen 8. elokuuta 1915 koeajoja varten ja operatiiviseen palvelukseen maaliskuussa 1916.
Palvelus.
Aluksen ensimmäinen varsinainen sodan ajan tehtävä oli laivueensa mukana Yarmouthin ja Lowestoftin rannikkokaupunkien tulittaminen 24.–25. huhtikuuta 1916. Kuapungeita Lowestoft kärsi pahoin tykkitulessa ja Yarmouth ei juuri lainkaan.
Alus osallistui 31. toukokuuta Skagerrakin meritaisteluun, jossa se oli 1. tiedusteluosaston komentajan vara-amiraali Hipperin lippulaivana. Taistelussa alukseen osui kahdeksan raskasta kranaattia. Osumista pääosa tuli keulaan aiheuttaen vuodon, joka lopulta aiheutti aluksen uppoamisen. Torpedoveneet "SMS G37", "SMS G38", "SMS G40" ja "SMS V45" pelastivat aluksen eloonjääneet, minkä jälkeen "G38" laukaisi alukseen kaksi torpedoa. Kaksi minuuttia myöhemmin alus oli uponnut. Taistelussa alus oli ampunut kaikkiaan 380 laukausta pääaseillaan ja noin 400 laukausta apuaseillaan sekä kaksi torpedoa. Alukseen oli osunut 24 kranaattia, jotka olivat surmanneet 115 miestä ja haavoittaneet viittäkymmentä. Hampurilainen Eisen &amp; Metall romutti 1959-1962 hylyn osittain.
Carolina Marín

Carolina María Marín Martín (s. 15. kesäkuuta 1993 Huelva) on espanjalainen sulkapalloilija ja olympiavoittaja. Marín voitti kaksinpelin olympiakultaa vuoden 2016 kesäolympialaisissa. Hän on 172 senttimetriä pitkä ja painaa 65 kilogrammaa.
Marín voitti vuonna 2014 maailmanmestaruuden Kööpenhaminassa naisten kaksinpelissä historian nuorimpana eurooppalaisena maailmanmestarina. Samana vuonna hän voitti myös kaksinpelin EM-kultaa Kazanissa Venäjällä, niin ikään kaikkien aikojen nuorimpana mestarina. Vuonna 2015 Marín voitti toisen kaksinpelin MM-kultansa Jakartassa ja vuonna 2018 kolmannen Nanjingissa. Kaksinpelin Euroopan-mestaruuksia hänellä on kuusi, joista kolme on peräkkäisiltä vuosilta 2016–2018.
Marín kilpaili myös vuoden 2012 kesäolympialaisissa Lontoossa, jossa hän sijoittui sijalle 17. Hänellä on myös nuorten MM-pronssia vuodelta 2011 Taipeista, nuorten EM-kultaa vuodelta 2011 ja hopeaa vuodelta 2009 sekä alle 17-vuotiaiden EM-kultaa vuodelta 2009. 
Marín edustaa sevillalaista IES La Orden de Sevillaa.
Kirjokäyränokka

Kirjokäyränokka ("Drepanornis bruijnii") on paratiisilintujen heimoon kuuluva varpuslintu.
Levinneisyys.
Kirjokäyränokkaa tavataan Uuden-Guinean saaren pohjoisosissa Indonesiassa ja Papua-Uudessa-Guineassa. Lajin populaation uskotaan olevan melko pieni, ja sen arvellaan olevan vähenemässä elinympäristöjen tuhoutumisen vuoksi.
Tommy Sugiarto

Tommy Sugiarto (s. 31. toukokuuta 1988 Jakarta) on indonesialainen sulkapalloilija. Sugiarto on 175 senttimetriä pitkä, painaa 70 kilogrammaa ja on oikeakätinen. Sugiarton isä Icuk Sugiarto on uransa jo päättänyt sulkapalloilija ja maailmanmestari.
Sugiarton suurin saavutus on MM-pronssi Kööpenhaminasta vuodelta 2014. Tuolloin hän jakoi kolmannen sijan Tanskan Viktor Axelsenin kanssa. Sugiarto on korkeimmillaan ollut BWF:n rankingissa sijalla 3 huhtikuussa 2014. Joulukuussa 2014 hän on sijalla 8. Vuonna 2006 Sugiarto voitti nuorten MM-hopeaa Incheonista. Hän on saavuttanut urallaan kuusi turnausvoittoa.
Kaljujousipyrstö

Kaljujousipyrstö ("Cicinnurus respublica") on paratiisilintujen heimoon kuuluva varpuslintu.
Levinneisyys.
Kaljujousipyrstöä tavataan vain Indonesiaan kuuluvilla Waigeon ja Batantan saarilla. Lajin populaatio on todennäköisesti melko pieni, ja sen arvellaan olevan vähenemässä elinympäristöjen tuhoutumisen vuoksi. Laji on luokiteltu silmälläpidettäväksi.
Oona Orpana

Oona Orpana (s. 21. tammikuuta 2001 Hamina) on suomalainen tennisammattilainen. Hän edustaa seuratasolla Smash-Kotkaa. Parhaimmillaan Orpana on sijoittunut junioreiden maailmanlistalla sijalle 41 helmikuussa 2018. Hän edusti Suomea Fed Cupissa ensimmäisen kerran vuonna 2015. 
Tennisura.
Vuonna 2014 Orpana voitti aikuisten SM-hopeaa ulkokenttien kaksinpelissä. Loppuottelussa Orpana hävisi Emma Laineelle lukemin 6–1, 6–2. Saman vuoden sisäkenttien SM-kisassa hän selvisi semifinaaliin, jossa tuleva mestari Piia Suomalainen oli vahvempi luvuin 6–4, 6–3. Kesällä 2016 Orpana voitti ulkokenttien Suomen mestaruuden päihitettyään loppuottelussa Johanna Hyödyn. Ensimmäisen naisten ITF-tason otteluvoittonsa Orpana saavutti 27. heinäkuuta 2016 Savitaipaleen 10 000 Yhdysvaltain dollarin turnauksessa vastustajana olleen Rosalie van Der Hoekin (WTA 1259) luovutettua Orpanan johtaessa avauserää 5–0. Joulukuussa 2016 Orpana voitti myös sisäkenttien Suomen mestaruuden, pähittäen loppuottelussa Milka-Emilia Pasasen.
Heinäkuussa 2017 Orpana pelasi Wimbledonin tyttöjen pääsarjassa sekä kaksin- että nelinpelissä. Molemmissa hän hävisi avauskierroksella. Orpana saavutti ensimmäisen aikuisten ITF-tason finaalipaikan lokakuussa 2017 Nonthaburin 15 000 dollarin arvoisen turnauksen nelinpelissä, jossa hänen parinaan oli Maltan Elaine Genovese. Thaimaalaispari Nudnida Luangnam/Varunya Wongteanchai voitti loppuottelun suoraan kahdessa erässä.
Vuonna 2018 Orpana pelasi Australian avointen tyttöjen pääsarjassa sekä kaksin- että nelinpelissä. Molemmissa hän hävisi avauskierroksella. Toukokuussa hänet valittiin kansainvälisen tennisliiton nuorten pelaajien kehitysohjelmaan. Hänen oli tarkoitus osallistua myös kesäkuussa pelattavissa Ranskan avoimissa junioriturnaukseen, mutta joutui jäämään pois loukkaantumisen vuoksi. Helmikuussa tapahtuneen loukkaantumisensa jälkeen hän pelasi ensimmäisen ammattilaisturnauksensa Tampereella heinäkuussa 2018 selviten ITF-turnauksen kaksinpelissä välieriin. Välieräottelun hän hävisi maailmanlistan sijalla 598 olleelle serbialaiselle. Orpana pelasi turnauksessa vielä osittain loukkaantuneena. Kausi 2018 oli hänen viimeinen juniorikautensa. Syyskuussa 2018 Orpana eteni parinsa Alise Cerneckan kanssa Antalyan 15 000 dollarin arvoisen ITF-turnauksen nelinpelin loppuotteluun. Seuraavalla viikolla pelatussa toisessa samanarvoisessa Antalyan turnauksessa Orpana ja Cernecka voittivat nelinpelin ja Orpana voitti myös kaksinpeliturnauksen saavuttaen ensimmäiset turnausvoittonsa ammattilaistasolla.
Kesäkuussa 2020 Orpana kertoi pitävänsä taukoa ammattilaistenniksestä, mutta ei osannut vielä sanoa uransa jatkosta. Kesällä 2021 hän muutti Yhdysvaltoihin opiskelemaan taloustieteitä Oklahoman yliopistossa pelaten siellä samalla myös tennistä.
Rubiinijousipyrstö

Rubiinijouspyrstö ("Cicinnurus regius") on paratiisilintujen heimoon kuuluva varpuslintu.
Levinneisyys.
Rubiinijousipyrstöä tavataan Indonesiassa ja Papua-Uudessa-Guineassa. Lajin on raportoitu olevan yleinen, ja sen kanta on vakaa. Se on luokiteltu elinvoimaiseksi.
Pummerer-toisiintuminen

Pummerer-toisiintuminen on toisiintumisreaktio, jossa sulfoksidit toisiintuvat elektrofiilien vaikutuksesta α-substituoiduiksi tioeetterijohdannaiseksi esimerkiksi etikkahappoanhydridin vaikutuksesta muodostuu α-asetoksitioeetteri. Pummerer-toisiintuminen on nimetty kehittäjänsä itävaltalaisen kemistin Rudolf Pummererin mukaan ja Pummerer raportoi reaktion ensimmäisen kerran vuonna 1910.
Reagenssit ja mekanismi.
Pummerer-toisiintumisissa edellytetään, että toisiintuvassa sulfoksidissa on α-asemassa rikkiatomiin nähden sijaitsevaan hiiliatomiin sitoutunut vähintään yksi vetyatomi. Elektrofiilina reaktiossa käytetään tyypillisesti etikkahappoanhydridiä, trifluorietikkahappoanhydridiä, happoklorideja tionyylikloridia tai vetykloridia. Pummerer-toisiintumisen ensimmäisessä vaiheessa sulfoksidi reagoi elektrofiilin kanssa muodostaen sulfoniumkationin. Tästä kationista eliminoituu rikkiin sitoutuneesta hiilestä protoni ja muodostuu tioniumkationi. Tämä sulfeniumkationi on elektrofiilinen ja reagoi nukleofiilin kanssa additioreaktiolla. Mikäli alkuperäisenä elektrofiilinä käytetään etikkahappoanhydridijohdannaista muodostuu α-asetoksitioeetteri ja mikäli elektrofiilina käytetään suolahappoa tai tionyylikloridia muodostuu α-klooritioeetteri. Muodostuva tuote voidaan hydrolysoida aldehydiksi.
Pummerer-reaktio on enantioselektiivinen ja kiraalisista sulfoksideista muodostuu tietty enantiomeeri hyvällä enantioylimäärällä.
Molukkienparatiisilintu

Molukkienparatiisilintu ("Semioptera wallacii") on paratiisilintujen heimoon kuuluva varpuslintu.
Levinneisyys.
Molukkienparatiisilintua tavataan Indonesiassa Pohjois-Molukeilla. Laji on luokiteltu elinvoimaiseksi, vaikka sen elinympäristöä uhkaavat metsänhakkuut.
Carlo Rustichelli

Carlo Rustichelli (24. joulukuuta 1916 Carpi – 13. marraskuuta 2004 Rooma) oli italialainen muusikko ja säveltäjä. Hän sävelsi musiikin yli 250 elokuvaan.
Rustichelli opiskeli pianonsoittoa Bolognassa ja säveltämistä Santa Cecilian akatemiassa Roomassa. 1930- ja 1940-luvuilla hän teki etupäässä teatteri- ja oopperamusiikkia. Rustichellin ensimmäinen elokuva oli Mario Bonnardin "Papà per una notte" (1939), mutta laajempaa mainetta hän saavutti musiikillaan Pietro Germin elokuvaan "Tappava suudelma" ("Gioventù perduta", 1947). Rustichelli teki musiikkia mitä erilaisimpia lajityyppejä edustaviin elokuviin. Hän sai Nastro d’argento -palkinnon sävellyksistään Germin "Variksenpelättimeen" ("L’uomo di paglia", 1958) ja Mario Monicellin elokuvaan "L’armata Brancaleone" (1966).
Pentaphylacaceae

Pentaphylacaceae on runsaat 300 lajia käsittävä kasviheimo, joka kuuluu koppisiemenisten Ericales-lahkoon. Lahkon tunnetuin heimo on kanervakasvit (Ericaceae).
Tuntomerkit.
Heimon kasvit ovat pensaita tai puita, joihin kerääntyy alumiinia. Lehtiasento on usein kaksirivinen, ja lehdet ovat tavallisesti sahalaitaisia. Kukat sijaitsevat yksittäin surkastuneitten lehtien hangoissa ja ovat keskikokoisia tai pienehköjä. Heteitä on paljon, palhot ovat lyhyitä ja ponnet pitkiä. Verhiön suojaama hedelmä on usein marja. Siemenessä on käyrä alkio.
Levinneisyys.
Heimo kasvaa tropiikissa ja subtropiikissa, mutta Afrikassa niitä on suhteellisen vähän.
Luokittelu.
Heimossa on 12 sukua ja 337 lajia kolmessa tribuksessa.
1. Pentaphylaceae P.F.Stevens &amp; A.L.Weitzman.
Tribuksessa on vain yksi laji ("Pentaphylax euryoides"), joka kasvaa siellä täällä Etelä-Kiinasta Sumatraan ulottuvalla alueella. Sen silmut ovat suomuisia ja lehdet ehytlaitaisia. Kukassa on viisi leveäpalhoista hedettä. Yhdislehtinen sikiäin muodostuu viidestä emilehdestä, joissa kussakin on kaksi siemenaihetta kärki-istukassa. Hedelmä on avautuva ja sisältää litteitä siemeniä.
2. Ternstroemieae de Candolle.
Sukuja on kaksi ja niissä yhteensä 103 lajia, joista 100 kuuluu sukuun "Ternstroemia". Tribuksen lajit kasvavat tropiikissa, erityisesti Kaakkois-Aasiassa saaristoineen ja trooppisessa Amerikassa. Lehdet ovat valekiehkuroissa, ja lavassa on usein mustia pilkkuja; laidat ovat ehyet tai nyhäiset. Sekä verho-, terä- että hedekimput sijaitsevat kohdakkain, ja palhot ovat ponsia lyhyemmät. Kahdesta tai kolmesta emilehdestä muodostunut sikiäin on tavallisesti kehänpäällinen ja kärki-istukallisia siemenaiheita siinä on paljon. Hedelmä avautuu epäsäännöllisesti ja on muutamasiemeninen.
3. Freziereae de Candolle.
Tribus käsittää yhdeksän sukua ja 233 lajia Kaakkois-Aasiassa saaristoineen, Havaijilla, Keski- ja Etelä-Amerikassa, Länsi- ja Itä-Afrikassa sekä Kanariansaarilla. Kasvien lehdet ovat hajallaan versossa tavallisesti kahdessa rivissä, joskus kierteisesti. Lapa on ehyt- tai sahalaitainen. Kukat ovat kaksi- tai yksineuvoisia, jolloin kasvit ovat kaksikotisia. Kukat voivat sijaita ryhmissä. Heteitä on jopa 60 yhtenä kiehkurana. Sikiäin, joka koostuu tavallisesti kolmesta yhteen kasvaneesta emilehdestä, on tavallisesti kehänpäällinen ja sisältää usein runsaasti siemenaiheita. Hedelmä on tavallisesti marja, harvoin luumarja, ja ruskeita tai mustia siemeniä on tavallisesti paljon. Runsaiten on lajeja suvuissa "Adinandra" (80 lajia), "Eurya" (75 lajia) ja "Freziera" (57 lajia).
Suvut.
Pentaphylacaceae-heimoon kuuluvia sukuja ovat:
Tasapainopolitiikka

Tasapainopolitiikka () on erityisesti vähemmistöhallituksiin liittyvä käsite. Tasapainopolitiikkaa käyttävä hallitus hankkii tilapäisin sopimuksin tärkeisiin parlamenttiäänestyksiin enemmistön tasapainoilemalla muiden puolueiden kanssa. Tätä taktiikkaa käytti tuloksekkaasti Ruotsin pääministeri Carl Gustaf Ekman 1920- ja 1930-luvulla. Tasapainopolitiikalla voidaan tarkoittaa myös Wienin kongressissa vuonna 1815 syntynyttä ruhtinas Klemens von Metternichin luomaa Euroopan suurvaltojen voimatasapainoa. Tästä käytetään myös nimeä "tasapainoperiaate".
Ekman toimi Ruotsin pääministerinä vuosina 1926–1928 ja 1930–1932. Hänen tasapainopolitiikkansa mukaisesti hallitus liittoutui vuoroin oikeiston, vuoroin vasemmiston kanssa. Taktiikan avulla Ekman piti hallituksen pystyssä, vaikka sen parlamentaarinen pohja oli huomattavan kapea. Hallituspuolueilla oli toisessa kamarissa vain 20–50 paikkaa yli 300:sta. Myöhempi Ruotsin pääministeri Ola Ullsten 1978–1979 käytti tasapainopolitiikkaa opposition porvaripuolueita ja sosaalidemokraatteja vastaan erityisesti energiapolitiikassa. 
Tasapainopolitiikan huono puoli on, että sitä käyttävä puolue saa voimakkaamman aseman kuin mihin sen vaalikannatus oikeuttaisi. Sen estämiseksi voivat suuret puolueet muodostaa koalitiohallituksia.
Larisa Neiland

Larisa Neiland (o.s. Savtšenko, s. 21. heinäkuuta 1966 Lviv, Ukrainan sosialistinen neuvostotasavalta) on latvialainen uransa lopettanut tennispelaaja. Hän voitti urallaan kaksi WTA-turnausta kaksinpelissä ja 65 WTA-turnausta nelinpelissä saavuttaen nelinpelin maailmanlistan ykkössijan vuonna 1992.
Vuonna 1989 Neiland voitti Ranskan avointen nelinpelin Nataša Zverevan kanssa. Vuonna 1991 hän voitti Wimbledonin nelinpeliturnauksen. Yhdysvaltain avointen nelinpelissä hän pääsi kahdesti loppuotteluun. Kaksinpelissä hän pääsi kahdesti Grand Slam -turnauksissa puolivälieriin.
Marcantonio Giustinian

Marcantonio Giustinian (2. maaliskuuta 1619 Venetsia, Venetsian tasavalta – 23. maaliskuuta 1688 Venetsia, Venetsian tasavalta) oli Venetsian doge. Hän oli järjestyksessä 107. Venetsian tasavallan dogeista ja hallitsi noin neljän vuoden ajan valitsemisestaan 26. tammikuuta 1684 alkaen kuolemaansa saakka. 
Ennen kauttaan dogena Giustiniania ei koskaan oltu valittu tärkeimpinä pidettyihin tehtäviin. Toimiessaan Ranskan suurlähettiläänä hän oli kuitenkin onnistunut taivuttamaan Ranskan tukemaan Venetsiaa taloudellisesti Morean sodan aikana. 
Giustinian ei ollut suosituin ehdokas virkaan, sillä monet pitivät sodassa useita voittoja saavuttanutta Francesco Morosinia luontevimpana ehdokkaana dogeksi. Giustinian kuitenkin valittiin virkaan, sillä Morosinin nähtiin olevan paikallaan sotilasjohtajana. Giustinian oli vaatimaton henkilö, joka tyytyi juhlallisuuksien avaamisiin ja epävirallisten tilaisuuksien toimittamiseen. Giustiniania arvosteltiin, sillä hän otti suhteellisen vähän osaa valtionsa asioihin, vaikka Venetsia kävi sotaa Osmanien valtakuntaa vastaan koko hänen hallintonsa ajan. Hänellä oli tapana jättää valtaosa päätöksenteosta neuvonantajiensa vastuulle. Hän kävi myös niin usein kirkossa, että häntä kutsuttiin "Pyhäksi Zuaninoksi" ja "Te Deumin dogeksi". 
Giustinian liitti Venetsian mukaan paavi Innocentius XI:n perustamaan Pyhään liigaan 1684 ja näin sitoi maansa osapuoleksi Suureen Turkin sotaan.
Giustinian kuoli 1688 Venetsiassa epäonnistuneen leikkauksen seurauksena. Myöhemmin hänen kuolemastaan julkaistiin humoristinen runo, jossa hänen leikkaavat lääkärinsä Ton ja Dolfin (nimet voidaan kääntää tonnikalaksi ja delfiiniksi) nimetään syyllisiksi. Runon mukaan doge joutui kahden kalan surmaamaksi. 
Giustinianilta ei jäänyt perillisiä, sillä hän kielsi koskaan edes harrastaneensa seksiä naisen kanssa, väittäen näin onnistuneensa välttämään synnin.
Punarintatilapia

Punarintatilapia ("Tilapia rendalli") on afrikkalaista alkuperää oleva kirjoahventen heimon kalalaji.
Ulkonäkö ja koko.
Punarintatilapia voi kasvaa 45 cm pitkäksi ja painaa 2,5 kiloa. Se on pohjaväriltään oliivinvihreä ja siinä on mustia pystyraitoja.
Levinneisyys.
Punarintatilapia elää luonnonvaraisena Senegal- ja Nigerjoissa, Kongosta Keniaan ulottuvalla alueella sekä eteläisessä Afrikassa. Sitä on istutettu muuallekin sekä ruokakalaksi että tuhoamaan haitallisia vesikasveja. Istutetut kalat ovat aiheuttaneet ongelmia monin paikoin.
Ravinto ja käyttäytyminen.
Punarintatilapia on pääosin kasvissyöjä, ja sen hampaat ovat kehittyneet soveltuviksi kasvien haukkaamiseen ja repimiseen. Vesikasvien ja levän lisäksi se syö selkärangattomia ja joskus pieniä kalojakin. Kutupari raivaa poikasilleen matalaan veteen kasvillisuuden sekaan pesän, jonka halkaisija on 50–120 cm. Poikaset pysyvät pesässä kunnes niiden pituus on noin 15 mm.
Tilapiat

Tilapiat on kirjoahventen ryhmä, joka on vuosien varrella luokiteltu monella eri tavalla. 2000-luvun fylogeneettiset tutkimukset ovat viitanneet siihen, että kaikki tilapiat eivät kuulu samaan monofyleettiseen ryhmään.
Aikaisemmin tilapiat muodostivat tribuksen "Tilapiinae" (Trewavas, 1982), ja siihen kuului neljä sukua "Tilapia", "Sarotherodon", "Oreochromis" ja "Danakilia".
Esiintyminen ja viljely.
Tilapioita esiintyy koko Afrikassa, Välimeren itäosassa, Israelissa ja Iranissa. Kalanviljelyn myötä ne ovat levinneet lähes kaikkialle tropiikkiin, usein syrjäyttäen alkuperäislajeja.
Monia tilapialajeja kasvatetaan ruokakaloiksi, ja ne ovat tärkeä proteiinin ja tulojen lähde kehitysmaiden maaseudulla. Tärkein viljelty laji on niilintilapia. Muita paljon viljeltyjä lajeja ovat kultatilapia ("Oreochromis aureus") ja valkoleukatilapia ("Oreochromis mossambicus") sekä oliivitilapia ("Oreochromis urolepis hornorum").
Ondřej Synek

Ondřej Synek (s. 13. lokakuuta 1982 Brandýs nad Labem) on tšekkiläinen soutaja. Hän on kolminkertainen olympiamitalisti ja viisinkertainen maailmanmestari. 
Synek saavutti olympiahopeaa vuoden 2008 kesäolympialaisten yksiköstä ja toisti saavutuksensa neljä vuotta myöhemmin Lontoossa samassa luokassa. Rio de Janeirossa 2016 hän sai yksikössä pronssia. Synek on saavuttanut urallaan 21 arvokisamitalia, jos olympialaiset, MM-kilpailut ja EM-kilpailut lasketaan mukaan. MM-kilpailuista Synek on saavuttanut viisi kultaa, jotka kaikki ovat yksiköistä, kolme hopeaa ja neljä pronssia. EM-kilpailuista Synek on saavuttanut viisi kultaista mitalia sekä yhden hopeisen ja yhden pronssisen mitalin. Synek on 199 senttimetriä pitkä ja painaa 100 kilogrammaa. Hän edustaa seuratasolla Dukla Prahaa.
Jouhiparatiisilintu

Jouhiparatiisilintu ("Seleucidis melanoleucus") on paratiisilintujen heimoon kuuluva varpuslintu.
Levinneisyys.
Jouhiparatiisilintua tavataan Indonesiassa ja Papua-Uudessa-Guineassa. Lajin on kanta on vakaa, ja se on luokiteltu elinvoimaiseksi.
Isoparatiisilintu

Isoparatiisilintu ("Paradisaea apoda") on paratiisilintujen heimoon kuuluva varpuslintu.
Levinneisyys.
Isoparatiisilintua tavataan Indonesiassa ja Papua-Uudessa-Guineassa. Lajin on raportoitu olevan yleinen, ja se on luokiteltu elinvoimaiseksi.
Parupalli Kashyap

Parupalli Kashyap (s. 8. syyskuuta 1986 Hyderabad) on intialainen sulkapalloilija. Hän on joulukuussa 2014 maailmanlistan sijalla 16. Korkeimmillaan hän on ollut sijalla 6 maaliskuussa 2013. Kashyap on 173 senttimetriä pitkä ja oikeakätinen. Hänen valmentajanaan toimii Pullela Gopichand.
Kashyapin suurin menestys on tullut Kansainyhteisön kisoista. Vuoden 2014 kisoissa Glasgow'ssa hän voitti kaksinpelissä kultaa ja kotikisoissaan vuonna 2010 New Delhissä Kashyap voitti hopeaa sekanelinpelistä ja pronssia kaksinpelistä. 
Kashyap on osallistunut yksiin kesäolympialaisiin. Vuonna 2012 Lontoossa hän oli mukana kaksinpelissä, jossa hän sijoittui viidennelle sijalle.
Tero Jääskelä

Tero Jääskelä (s. 11. heinäkuuta 1977) on entinen suomalainen jalkapalloilija. Hän oli pelipaikaltaan vasen laitapuolustaja tai laitalinkki.
Jääskelä on Kokkolan Palloseuran ja Kokkolan Pallo-Veikkojen kasvatti. Hän teki debyyttinsä KPV:ssa Kakkosen kaudella 1996. Jääskelä pelasi joukkueessa neljän kauden verran ja oli mukana nostamassa sitä Ykköseen vuonna 1997. Jääskelä opiskeli yhdysvaltalaisessa Lander Universityssä 1999, pelaten samalla myös paikallista yliopistosarjaa. Suomessa hän jatkoi uraansa pääkaupunkiseudulla Kakkosen AC Vantaassa ja Ykkösen IF Gnistanissa, joita molempia edusti kauden verran.
Kaudeksi 2002 Jääskelä siirtyi Veikkausliigassa pelanneeseen FC Jazziin. Hän pelasi Jazzissa kahden kauden ajan pääosin varapelaajan roolissa ja viettikin aikaa lainalla ensimmäisenä vuonnaan yhteistyöseura Musan Salamassa. Yhteensä pääsarjatasolla Jääskelä esiintyi 26 ottelussa ja onnistui maalinteossa kerran. Vuonna 2004 hän edusti Kakkosessa pelannutta Jyväskylä Unitedia. Tämän jälkeen Jääskelä palasi pääkaupunkiseudulle ja Sexypöxyihin, jossa pelasi hajanaisesti viiden kauden ajan ennen uransa varsinaista lopettamistaan.
Leo Sjöman

Leo Sjöman (ent. Honkonen, s. 1983) on suomalainen näyttelijä. Hän aloitti opiskelun Teatterikorkeakoulussa vuonna 2006 ja valmistui teatteritaiteen maisteriksi vuonna 2012. Hän on näytellyt sekä elokuvissa että televisiossa. Hän on näytellyt myös muun muassa Ryhmäteatterissa, Q-teatterissa, Helsingin Kaupunginteatterissa, KOM-teatterissa sekä Suomen Kansallisteatterissa.
Sjömanin ja Krista Kososen tähdittämä, ja Hanna Västinsalon ohjaama suomalainen scifi-elokuva "Palimpsesti – ohita intro" sai ensi-iltansa Venetsian elokuvajuhlissa 2022.
2023 Sjömanista tuli Tuukka Temosen ohjaaman ja Solar Filmsin tuottaman uuden Vares-tv-sarjan nimipäähenkilö yksityisetsivä Vares.
Sjömanin puoliso on ollut näyttelijä Oona Airola, mutta pariskunta erosi keväällä 2025.
Matti Kuula

Matti Kuula, ent. "Taikinamäki", (4. helmikuuta 1854 Töysä, Alavus – 3. maaliskuuta 1921 Vaasa) oli suomalainen sotilas ja herätyssaarnaaja. Hänen poikansa oli säveltäjä Toivo Kuula.
Matti Taikinamäki sai sotilasnimen Kuula liittyessään Kaartiin 1872 ja käytti sitä nimeä loppuelämänsä. Jefreitteri Kuula lähti Turkin sotaan keisarin henkivartiokaartissa. Haavoituttuaan 5. syyskuuta 1877 Lovtšan taistelussa (nyk. Lovetš) hän palasi Suomeen. Hän erosi kaartista 1878 mutta liittyi uudestaan 1880, sai ylennyksen vääpeliksi 1881 ja siirtyi Vaasaan lasaretin hoitajaksi.
Kuula kirjoitti koko sotaretken ajan muistiinpanoja päiväkirjaansa. Waasa-lehteen kirjoittamansa artikkelit hän myöhemmin muokkasi "Henkivartijan muistelmia" -nimiseksi kirjaseksi. Muistelmansa Kuula kirjoitti 25 vuoden kuluttua, ja kirjoitustyöhön vaikutti silloin jo vanhalestadiolainen usko.
Kuula avioitui 1879 Sydänmaalta kotoisin olleen Susanna Vehkakosken kanssa, ja heille syntyi kahdeksan lasta, joista neljä kuoli pienenä. Lapsista Toivo Kuula on tunnettu säveltäjä. Poikansa Toivo Kuulan kuvauksen mukaan isä oli sodasta palattuaan "vanhana, komeana kaartilaisena paha juoppo ja naismies" mutta paransi tapansa lestadiolaisuuteen liityttyään. Sittemmin Matti Kuulasta tuli asemapoliisi, ja samalla hän toimi saarnaajana ja kirjoitti herätyskirjoituksia.
Laikkupuikkokala

Laikkupuikkokala ("Mastacembelus frenatus") tai ohjaspuikkokala on Afrikassa elävä kalalaji.
Laikkupuikkokala voi kasvaa 40 cm pitkäksi. Vartalo on käärmemäinen ja päässä on suippo nokka. Ylähuolen päältä työntyy eteenpäin tuntosarvimainen sierain. Kalan väritys vaihtelee suuresti; ruskealla pohjalla on erilaisia pilkku- tai raitakuvioita.
Laikkupuikkokalan levinneisyysalue kattaa Victoria- ja Tanganjikajärvien vesistöt, Sambesi- ja Okavangojoet sekä Kongojoen vesistön Sambian ja Kongon demokraattisen tasavallan alueella. Se elää kasvillisuuden seassa joissa ja matalissa rantavesissä.
Laikkupuikkokalaa kalastetaan ruokakalaksi.
Synodontis

Synodontis on ripsimonnien (Mochokidae) heimon suurin suku. Siihen kuuluu 131 lajia. Ne ovat kaikki kotoisin Afrikan sisävesiltä. Monia lajeja pidetään akvaariossa, varsinkin afrikkalaisten kirjoahventen seurassa esimerkiksi Tanganjikajärven biotooppiakvaariossa.
"Synodontis"-suvun monneilla on monia harvinaisia piirteitä. Eräät tämän suvun lajit päästelevät kiihtyessään vingahtelevia ääniä. Jotkut lajit uivat ylösalaisin. Käkimonni ("Synodontis multipunctatus") kasvattaa poikasensa suussa hautovien kirjoahventen mädin joukossa.
Lumilautailun maailmanmestaruuskilpailut 2007

Lumilautailun maailmanmestaruuskilpailut järjestettiin vuonna 2007 seitsemännen kerran. Kilpailut käytiin Sveitsin Arosassa 14.–20. tammikuuta. Kilpailulajeina olivat half-pipe, paripujottelu, parisuurpujottelu, lumilautakrossi ja vain miehillä big air.
Mitalitaulukko.
      Isäntämaa
Amleto Palermi

Amleto Palermi (11. heinäkuuta 1889 Rooma – 20. huhtikuuta 1941 Rooma) oli italialainen elokuvaohjaaja ja käsikirjoittaja.
Sisiliassa lapsuutensa viettänyt Palermi työskenteli ennen elokuvauraansa toimittajana ja kirjoitti komedioita. Hänen ensimmäiset ohjaustyönsä olivat "Colei che tutto soffre" (”Joka kaiken kestää”) ja "L’orrendo blasone" (”Hirveä maalaus”) vuonna 1914. Palermin melodraamoja tähdittivät muun muassa Mario Bonnard, Ruggero Ruggeri ja Lyda Borelli. Spektaakkelielokuvan "Pompejin viimeiset päivät" ("Gli ultimi giorni di Pompei", 1926) viimeisteli Carmine Gallone. Italialaisen elokuvan kriisivuosina Palermi työskenteli myös Saksassa, jossa hän ohjasi yhden merkkiteoksistaan, "Die lebende Maske" eli "Enrico IV" (1926).
1930-luvulla ja 1940-luvun alussa Palermi ohjasi ja käsikirjoitti lähes kolmekymmentä sentimentaalista viihde-elokuvaa. Hänen vuonna 1940 ohjaamansa "La peccatrice" oli yksi tuon ajan harvoista sävyltään realistisista elokuvista. Samana vuonna "Cinema"-lehti nimesi Palermin Italian parhaaksi elokuvaohjaajaksi.
Theo Rossi

John Theodore ”Theo” Rossi (s. 4. kesäkuuta 1975 New York, New York, Yhdysvallat) on yhdysvaltalainen näyttelijä, tuottaja ja hyväntekeväisyyden harjoittaja. Hän on näytellyt muun muassa Juan Carlos ”Juice” Ortizin roolissa televisiosarjassa "Sons of Anarchy".
Patrice Bailly-Salins

Patrice Bailly-Salins (s. 21. kesäkuuta 1964 Morez) on ranskalainen uransa lopettanut ampumahiihtäjä. Hän on maailmanmestari, olympiamitalisti ja maailmancupin kokonaiskilpailun voittaja.
Bailly-Salins voitti pikakilpailun (10 km) maailmanmestaruuden Antholzissa 1995. Hän ampui pystyasennosta yhden ohilaukauksen ja kukisti toiseksi sijoittuneen, ilman sakkokierroksia selvinneen Pavel Muslimovin 1,9 sekunnilla. Hän hiihti samojen kilpailujen viestissä toisen osuuden Ranskan hopeajoukkueessa ja oli normaalimatkalla (20 km) seitsemäs. Brezno-Osrblien MM-kilpailuissa 1997 hän oli pikakilpailussa 15:s ja takaa-ajossa 13:s.
Bailly-Salins hiihti Lillehammerin olympialaisissa 1994 toisen osuuden pronssia saaneessa Ranskan viestijoukkueessa. Samojen kisojen pikakilpailussa hän sijoittui 11:nneksi ja normaalimatkalla 13:nneksi.
Bailly-Salins voitti maailmancupin kokonaiskilpailun kaudella 1993–1994. Lisäksi hän sijoittui neljänneksi kaudella 1992–1993, viidenneksi kaudella 1991–1992 ja seitsemänneksi kaudella 1994–1995. Hän voitti yhteensä kuusi maailmancupin osakilpailua, oli kolme kertaa toinen ja kerran kolmas.
Hervé Flandin

Hervé Flandin (s. 4. kesäkuuta 1965 Modane, Savoie) on ranskalainen uransa lopettanut ampumahiihtäjä. Hän on viestin ja joukkuekilpailun arvokisamitalisti.
Flandin hiihti ankkuriosuuden hopeaa saaneissa Ranskan viestijoukkueissa Kontiolahden MM-kilpailussa 1990 ja Antholzin 1995 MM-kilpailuissa sekä pronssia saaneessa Ranskan viestijoukkueessa Lillehammerin olympialaisissa 1994. Oslossa kisatussa vuoden 1990 MM-joukkuekilpailussa hän sai lisäksi pronssia.
Flandin sijoittui olympialaisten pikakilpailussa (10 km) kahdeksanneksi Lillehammerissa 1994 ja kymmenenneksi Albertvillessä 1992. MM-kilpailujen pikakilpailussa hän oli neljäs Oslossa 1990 ja seitsemäs Antholzissa 1995. Normaalimatkalla (20 km) hän sijoittui 13:nneksi Lake Placidissa 1987.
Flandin sijoittui maailmancupin kokonaiskilpailussa parhaimmillaan 12:nneksi kaudella 1993–1994. Hän sijoittui maailmancupin osakilpailuissa kerran toiseksi ja kerran kolmanneksi.
Huljaipole

Huljaipole () on noin 14 500 asukkaan kaupunki Ukrainan kaakkoisosassa. Lähin suuri kaupunki on vajaan 100 kilometrin päässä sijaitseva Zaporižžja, joka on myös samannimisen hallinnollisen alueen keskus. Huljaipole perustettiin linnoitukseksi vuonna 1785 ja kaupunkioikeudet se sai 1938.
Huljaipole tunnetaan lähinnä ukrainalaisen anarkistin ja vapaustaistelijan Nestor Mahnon syntymäpaikkana. Kaupungissa toimii historiallinen museo, jossa on esillä runsaasti Mahnoon ja Ukrainan itsenäisyyssotaan liittyvää esineistöä. Vuoteen 2009 saakka Huljaipolessa järjestettiin myös Mahnofest-niminen kulttuuritapahtuma.
Kuningasparatiisilintu

Kuningasparatiisilintu ("Paradisaea raggiana") on paratiisilintujen heimoon kuuluva varpuslintu. Se on myös Papua-Uuden-Guinean kansallislintu.
Levinneisyys.
Kuningasparatiisilintua tavataan Uuden-Guinean saarella. Lajin on raportoitu olevan yleinen, ja se on luokiteltu elinvoimaiseksi.
Lintu käyttää ravinnokseen hedelmiä ja pieniä niveljalkaisia. Se sietää tiettyyn pisteeseen asti ihmisen läsnäoloa ja saattaa asua esimerkiksi puutarhojen ja metsien reuna-alueilla.
Prinsessaparatiisilintu

Prinsessaparatiisilintu ("Paradisaea minor") on paratiisilintujen heimoon kuuluva varpuslintu.
Levinneisyys.
Prinsessaparatiisilintua tavataan Indonesiassa ja Papua-Uudessa-Guineassa. Lajin on raportoitu olevan yleinen, ja se on luokiteltu elinvoimaiseksi.
Kuningatarparatiisilintu

Kuningatarparatiisilintu ("Paradisaea decora") on paratiisilintujen heimoon kuuluva varpuslintu.
Levinneisyys.
Kuningatarparatiisilintua tavataan D’Entrecasteaux’nsaarilla. Lajin populaatioksi on arvioitu vain noin 650 yksilöä, ja sitä uhkaa elinympäristöjen tuhoutuminen. Laji on luokiteltu vaarantuneeksi.
Prinssiparatiisilintu

Prinssiparatiisilintu ("Paradisaea rubra") on paratiisilintujen heimoon kuuluva varpuslintu.
Levinneisyys.
Prinssiparatiisilintua tavataan Indonesiassa Waigeon ja Batantan saarilla. Laji on edelleen yleinen sopivissa elinympäristöissä, mutta se on vähenemässä elinympäristöjen tuhoutumisen vuoksi ja on luokiteltu silmälläpidettäväksi.
Keisariparatiisilintu

Keisariparatiisilintu ("Paradisaea guilielmi") on paratiisilintujen heimoon kuuluva varpuslintu.
Levinneisyys.
Keisariparatiisilintua tavataan Huonin niemimaalla Papua-Uudessa-Guineassa. Vaikka laji on melko yleinen pienellä levinneisyysalueellaan, on sen populaatio todennäköisesti suhteellisen pieni. Lisäksi lajia uhkaa metsienhakkuut, ja se on luokiteltu silmälläpidettäväksi.
Sandokan contro il leopardo di Sarawak

Sandokan contro il leopardo di Sarawak (”Sandokan vastaan Sarawakin leopardi”) on vuonna 1964 valmistunut italialais-länsisaksalainen seikkailuelokuva. Emilio Salgarin romaaniin perustuvan elokuvan on ohjannut Luigi Capuano. Sen sankaria Sandokania näyttelee yhdysvaltalainen Ray Danton.
Juoni.
Sarawakin leopardiksi kutsuttu Charles Drook kostaa isänsä kuoleman kaappaamalla Sandokanin morsiamen Samoan. Sandokan joutuu Drookin vangiksi, mutta onnistuu pakenemaan ja lopulta vapauttamaan Samoan.
Tuotanto.
"Sandokan contro il leopardo di Sarawak" on kuvattu Totalscope-laajakangastekniikalla Eastmancolor-väreissä Incir De Paolisin studiolla Roomassa. Se tehtiin samaan aikaan ja samalla miehityksellä kuin tarinan edellinen osa, "Sandokan alla riscossa". Elokuva on yksinkertainen, mutta lapsellisella tavalla viihdyttävä eksoottinen toimintaseikkailu.
Lumilautailun maailmanmestaruuskilpailut 2005

Lumilautailun maailmanmestaruuskilpailut järjestettiin vuonna 2005 kuudennen kerran. Kilpailut käytiin Kanadan Whistlerissä 16.–22. tammikuuta. Kilpailulajeina olivat half-pipe, paripujottelu, parisuurpujottelu, lumilautakrossi ja vain miehillä big air.
Mitalitaulukko.
      Isäntämaa
Pekka Ala-Mäenpää

Veli-Pekka Matias Ala-Mäenpää (s. 8. marraskuuta 1955 Kuortane) oli Alavuden kaupunginjohtaja. Aikaisemmin hän oli Ylistaron kunnanjohtaja.
Vuonna 2012 Ala-Mäenpää valittiin Lapuan kaupunginjohtajaksi, mutta hän päätti lopulta jatkaa Alavuden johdossa. Hän perusteli päätöstään Alavuden ja Töysän kuntaliitoksen tarjoamilla haasteilla ja perhesyillä.
Ala-Mäenpää on koulutukseltaan sosionomi ja kauppatieteiden maisteri.
Ray Danton

Ray Danton (oikealta nimeltään "Raymond Kaplan"; 19. syyskuuta 1931 New York – 11. helmikuuta 1992 Los Angeles) oli yhdysvaltalainen näyttelijä ja elokuvaohjaaja.
Ray Danton syntyi juutalaisperheeseen, opiskeli Pittsburghin yliopistossa ja Carnegien teknisessä koulussa sekä näytteli teatterissa. Korean sodan aikana hän palveli Yhdysvaltain maavoimissa.
Dantonin ensimmäinen elokuva oli "Kohtalon ratsastaja" ("Chief Crazy Horse") vuonna 1955. Hän esitti etupäässä sulavan mutta vaarallisen roiston rooleja tv-sarjoissa ja elokuvissa, joista tunnetuin on "Jack Diamond – gangsteri" ("The Rise and Fall of Legs Diamond") vuodelta 1960. Vuonna 1956 Danton sai Golden Globe -palkinnon vuoden uutena miestähtenä.
1960-luvulla Danton teki useita elokuvia Italiassa ja Espanjassa. 1970-luvun alussa hän palasi Yhdysvaltoihin esiintyen lähinnä b-elokuvissa ja televisiosarjoissa. Samoihin aikoihin Danton perusti oman tuotantoyhtiön ja alkoi työskennellä myös ohjaajana. Hänen ensimmäinen ohjaustyönsä oli "Vampyyrien kuolemantanssi" ("Deathmaster") vuonna 1972.
Danton oli naimisissa näyttelijä Julie Adamsin kanssa. Hän kuoli munuaissairauteen.
Esko Rautiainen

Esko Rautiainen (s. 31. toukokuuta 1960 Ristijärvi) on suomalainen viranhaltija ja perussuomalainen kuntapoliitikko, joka on toiminut kunnanjohtajana useassa kunnassa. Vuonna 1981 kajaanilaisesta Linnan lukiosta ylioppilaaksi päässyt Rautiainen on hallintotieteiden maisteri. 
Rautiainen toimi yli 12 vuotta Askolassa kunnansihteerin ja hallintojohtajan tehtävissä. Sitä ennen hän työskenteli Kontiolahden kunnan vs. kansliasihteerinä ja Kestilän kunnan kunnansihteerinä sekä vt. kunnanjohtajana.
Askolasta Rautiainen siirtyi Mellilän kunnanjohtajaksi, jossa virassa hän toimi neljä vuotta. Vuonna 2007 hänet valittiin Askolan kunnanjohtajaksi. Vuonna 2015 Rautiainen valittiin Puolangan kunnanjohtajaksi ja hän aloitti tehtävässään 7. maaliskuuta 2016.
Huhtikuussa 2018 ilmoitettiin, että Rautiainen oli eronnut kunnanjohtajan virasta ja että hänen virkasuhteensa päättyi 24. huhtikuuta 2018. Eron ilmoitettiin tapahtuneen yhteisymmärryksessä kunnan ja Rautiaisen kesken ja että eron taustalla olivat Rautiasen ja kunnanhallituksen välillä olleet eriävät näkemykset kunnan johtamisesta ja kehittämisestä. 
Rautiainen työskenteli Savukosken kunnan vs. kunnanjohtajana 28.1.2019–31.12.2019. Rautiainen valittiin perussuomalaisten ehdokkaana Puolangan kunnanvaltuustoon 2021 ja Rääkkylän kunnanjohtajaksi 2022. 
Karjalainen uutisoi maaliskuussa 2024 Rautiaisen sopimattomista kommenteista lyhytviestipalvelu X:ssä ja kertoi Rääkkylän kunnanhallituksen puuttuvan viestintään. Rautiainen pahoitteli käytöstään.
Guy Madison

Guy Madison (oikealta nimeltään "Robert Ozell Moseley"; 19. tammikuuta 1922 Pumpkin Center, Kalifornia – 6. helmikuuta 1996 Palm Springs) oli yhdysvaltalainen näyttelijä.
Guy Madison palveli toisen maailmansodan aikana Yhdysvaltain laivastossa. Hänen ensimmäinen elokuvansa oli David O. Selznickin "Since You Went Away" vuonna 1944. Hän esiintyi romanttisissa komedioissa ja draamoissa ja tuli tunnetuksi pääosastaan televisio- ja kuunnelmasarjassa "The Adventures of Wild Bill Hickok" (1951–1958), josta tehtiin myös elokuvia. 1960-luvulla Madison näytteli italialaisissa ja saksalaisissa seikkailu- ja toimintaelokuvissa. Hän palasi Yhdysvaltoihin 1970-luvun alussa, mutta esiintyi sen jälkeen vain pienissä sivurooleissa.
Madison oli naimisissa näyttelijöiden Gail Russellin ja Sheila Connollyn kanssa. Hän kuoli keuhkolaajentumaan.
Anneli Penttilä

Anneli ”Luumu” Penttilä (o.s. Linna; ) oli suomalainen ilma-akrobaatti ja laskuvarjohyppääjä. Hän oli 
"Pilvien huimapäät" -nimisen lentävän sirkuksen jäsen 1940-luvun lopulla ja 1950-luvun alussa. ”Luumu” voimisteli kaksitasoisen lentokoneen siipien välissä, ratsasti yläsiiven päällä, roikkui nuoratikkailta lentokoneen alla ja hyppi laskuvarjolla (ajan tavan mukaan ilman varavarjoa).
Luumu oli naimissa ilmavoimien lentäjän Erkki Penttilän kanssa, joka sai Suomen parhaan lentäjän Harmon patsaan vuonna 1962. Heillä oli neljä lasta: Antti (1954), Pekka (1956), Risto E. J. (1959) ja Mia (1966).
Tähtilumme

Tähtilumme ("Nymphaea nouchali") on tropiikissa tavattava vesikasvi. Sen juuret ja varret kasvavat veden alla, mutta osa lehdistä ja kukat nousevat veden pinnan yläpuolelle.
Kasvista on useita erilaisia värimuotoja, joista osaa pidettiin aikaisemmin omina lajeinaan. Sinikukkainen "Nymphaea nouchali" var. "caerulea", aikaisemmalta nimeltään "Nymphaea caerulea", on yleinen Afrikan eteläosissa. Aasiassa tähtilumme tunnetaan useammin nimellä "Nymphaea stellata", ja sitä on viljelty satojen vuosien ajan Intiassa. Se kasvaa myös monissa Etelä-Aasian maissa ja Australiassa.
Tähtilummetta on käytetty Ayurvedassa rohdoskasvina. Sen maavarresta saadaan tärkkelyspitoista ravintoa.
Lex Barker

Lex Barker ("Alexander Crichlow Barker Jr.", 8. toukokuuta 1919 Rye – 11. toukokuuta 1973 New York) oli yhdysvaltalainen elokuvanäyttelijä.
Barker opiskeli vähän aikaa Princetonin yliopistossa, pelasi jalkapalloa ja näytteli teatterissa. Hän osallistui toiseen maailmansotaan ja haavoittui Sisiliassa. Barkerin ensimmäinen elokuva oli "Chico-Chico" ("Doll Face") vuonna 1945. Hän esitti pieniä sivurooleja, kunnes vuonna 1949 hänestä tuli Johnny Weissmullerin jälkeen viiden Tarzan-elokuvan tähti. Sen jälkeen Barker näytteli etupäässä westerneissä.
Vuonna 1957 Barker muutti Eurooppaan, jossa hän näytteli pääosia yli neljässäkymmenessä elokuvassa. Erityisen suosittu hän oli Saksassa, jossa hän teki 13 Karl Mayn romaaneihin perustuvaa filmiä. Hänellä oli myös sivuosa Federico Fellinin "Ihanassa elämässä" (1960).
Barker oli naimisissa viidesti, muun muassa näyttelijöiden Arlene Dahlin ja Lana Turnerin sekä vuoden 1961 Miss Espanjan Carmen Cerveran kanssa. Hän kuoli sydänkohtaukseen.
Tarttuva naudan keuhkorutto

Tarttuva naudan keuhkorutto on mykoplasman ("M. mycoides" subsp. "mycoides") aiheuttama helposti leviävä eläintauti. Se leviää pisaratartuntana, oireettomien kantajien välityksellä ja tuulen mukana.
Keuhkoruton oireita ovat kuume, ruokahaluttomuus ja maidontuotannon väheneminen. Tautia on vaikea erottaa muista karjan hengityselinsairauksista. Kuolleisuus vaihtelee: eurooppalaiset nautarodut vaikuttavat olevan herkempiä taudille kuin afrikkalaiset alkuperäiskarjat. Afrikassa kuolleisuus on 30-80 %, mutta yli 50 prosentin kuolleisuustapaukset ovat harvinaisia.
Naudan keuhkorutto tarttuu naudan lisäksi aasialaiseen vesipuhveliin, biisoniin ja jakkiin. Villieläimet eivät ole merkittäviä sen leviämisen kannalta.
Naudan keuhkorutto on hävitetty useimmilta mantereilta 1900-luvun puoliväliin mennessä. Sitä on tavattu Suomessa viimeksi 1920-luvulla. Afrikassa se kuuluu edelleen tärkeimpiin karjan tartuntatauteihin.
Kellusaniaiset

Kellusaniaiset ("Salvinia") on Salviniaceae-heimoon kuuluva vedessä kelluvien saniaisten suku. Siihen kuuluu kymmenen lajia.
Joitakin lajeja käytetään akvaarioissa ja puutarhalammikoissa koristekasveina. Ne leviävät helposti luontoon ja ovat aiheuttaneet pahoja ongelmia vieraslajeina.
Lajeja.
(Suomeksi lajien nimiä näkee sekä kahdella että yhdellä s-kirjaimella).
Harri Hiitiö

Harri Hiitiö (s. 1959) on Eurajoen, Ruskon ja Pyhärannan entinen kunnanjohtaja. Vuosina 2008–2016 hän toimi Eurajoen, 2017–2018 Ruskon ja 2018–2022 Pyhärannan kunnanjohtajana. 
Vuonna 2014 hänet valittiin jatkamaan Eurajoen kunnanjohtajan virkaa vuoden 2021 loppuun asti, mutta hän irtisanoutui henkilökohtaisiin syihin vedoten kesäkuussa 2016, minkä jälkeen hän siirtyi Ruskon kunnanjohtajaksi. Pyhärannan kunnanjohtajaksi hän siirtyi vuonna 2018. Pyhärannan kunnanvaltuusto erotti Hiitiön vuonna 2022 luottamuspulan takia. Hiitiö on valittanut erottamisesta Turun hallinto-oikeuteen. 
Ennen kunnanjohtajan uraa Hiitiö työskenteli Eurajoen kunnan kamreerina. Hän harrastaa metsästystä.
Lumilautailun maailmanmestaruuskilpailut 2003

Lumilautailun maailmanmestaruuskilpailut järjestettiin vuonna 2003 viidennen kerran. Kilpailut käytiin Itävallan Kreischbergissä 13.–19. tammikuuta. Kilpailulajeina olivat half-pipe, paripujottelu, parisuurpujottelu, lumilautakrossi ja vain miehillä big air.
Mitalitaulukko.
      Isäntämaa
Sabah Samaletdin

Sabah Samaletdin (s. 1965) on Myrskylän entinen kunnanjohtaja. Hänet valittiin tehtävään yksimielisesti vuonna 2015. Aiemmin hän on toiminut Evijärven kunnanjohtajana. Tähän tehtävään hänet valittiin yksimielisesti vuonna 2013. Samaletdin on koulutukseltaan valtiotieteen maisteri. Hän muutti Evijärvelle Kauniaisista.
Helmikuussa 2016 Samaletdin haki jatkoajalla Kokkolan kaupunginjohtajan virkaa, hakijoita oli alkuperäisellä hakuajalla yhdeksän ja jatkoajalla kaikkiaan 23. Joulukuussa 2017 hän haki Heinolan kaupunginjohtajaksi. Hän oli Ilmajoen kunnan ja Kurikan kaupungin muodostaman JIK-peruspalveluliikelaitoskuntayhtymän johtaja 2018–2020.
Samaletdin oli keskustan kansanedustajaehdokas eduskuntavaaleissa vuonna 1991 Uudenmaan vaalipiirissä ja saavutti 95 ääntä. 
Samaletdin on taustaltaan tataari.
Antti-Jussi Vahteala

Antti-Jussi Vahteala on ollut Haapaveden kaupunginjohtaja vuodesta 2014. Aikaisemmin hän työskenteli Haapaveden kaupungin talousjohtajana. Hän on syntyisin Vesannolta ja koulutukseltaan terveystieteen maisteri ja sairaanhoitaja. Vahteala siirtyi Korpelan Voiman kuntayhtymän toimitusjohtajaksi vuoden 2020 syyskuun alusta.
Vahteala siirtyi Sievin kunnan palvelukseen ensin hallintojohtajaksi vuoden 2023 marraskuussa ja vuoden 2024 alusta vs. kunnanjohtajaksi, virka vakinaistettiin vuoden 2025 alusta.
Täpläsaukko

Täpläsaukko eli täpläkurkkusaukko ("Hydrictis maculicollis") on vesielämään sopeutunut Afrikassa elävä näätäeläin ("Mustelidae"). Se on saanut nimensä valkoisista täplistä, joita on sen kaulassa ja rinnassa. Se kasvaa 58−69 senttiä pitkäksi ja painaa 3−5 kiloa.
Täpläsaukkoja tavataan Saharan eteläpuolisessa Afrikassa.
Helga Liné

Helga Liné (oikealta nimeltään "Helga Lina Stern", s. 14. heinäkuuta 1932 Berliini) on saksalaissyntyinen portugalilais-espanjalainen näyttelijä.
Linén perhe pakeni natseja Portugaliin, jossa hän työskenteli sirkustaiteilijana ja mallina sekä näytteli muutamissa elokuvissa. Vuonna 1960 hän muutti Madridiin, minkä jälkeen hän esiintyi lukuisissa eri lajityyppeja edustavissa viihde-elokuvissa. Niistä parhaiten muistetaan kauhuelokuvat kuten "Kauhun pikajuna" (1972), "Las garras de Lorelei" (1974), "La orgía nocturna de los vampiros" (1974) ja "Los ritos sexuales del diablo" (1982). Liné on näytellyt myös Pedro Almodóvarin elokuvissa "Intohimojen labyrintti" ("Laberinto de pasiones", 1982) ja "Intohimon laki" ("La ley del deseo", 1987).
Annie Gorassini

Annie (Anna) Gorassini (s. 1941 Milano) on italialainen näyttelijä, laulaja ja lauluntekijä.
Gorassini edusti Italiaa vuoden 1957 Miss Maailma -kilpailussa ja työskenteli sen jälkeen viihdealalla ja televisiossa. Hänen esikoiselokuvansa oli ohjaaja Mario Mattolin "Tipi da spiaggia" vuonna 1959. Gorassinin elokuvauran huippu oli sivuosa Federico Fellinin "8½:ssa" (1963). 1960- ja 1970-lukujen vaihteessa hän esiintyi etupäässä laulajana. Myöhemmin hän on työskennellyt toimittajana.
Milly Carlucci

Milly Carlucci (oikealta nimeltään "Camilla Patrizia Carlucci", s. 1. lokakuuta 1954 Sulmona) on italialainen tv-juontaja, näyttelijä ja laulaja.
Carlucci opiskeli lukiossa, harrasti rullaluistelua ja voitti teini-ikäisten kauneuskilpailun vuonna 1972. Hän on työskennellyt juontajana roomalaisella GBR-televisiokanavalla, vuodesta 1972 lähtien Railla, vuodesta 1983 Silvio Berlusconin omistamalla Mediasetillä ja vuodesta 1990 jälleen Railla. Carlucci on esiintynyt myös laulajana sekä näytellyt useissa viihde-elokuvissa ja tv-sarjoissa.
Leeni Ikonen

Leeni Sinikka Ikonen (s. 13. syyskuuta 1955 Helsinki) on suomalainen varatuomari, joka työskennellyt juristina etenkin lastensuojeluun liittyvissä asioissa. Ikonen on paneutunut 20 vuoden ajan lasten ihmisoikeuksiin. 
Ikonen valmistui oikeustieteen kandidaatiksi Helsingin yliopistosta vuonna 1979. Hän on työskennellyt liike-elämässä, kouluttajana ja vuodesta lakiasiaintoimistoyrittäjänä.
Ikonen on kirjoittanut kirjan lastensuojelun tilanteesta Suomessa ja toiminut "Lokakuun liikkeessä".
Leino (etunimi)

Leino on suomalainen miehen etunimi. Toukokuuhun 2025 mennessä se on annettu noin 550 henkilölle.
Lumilautailun maailmanmestaruuskilpailut 2001

Lumilautailun maailmanmestaruuskilpailut järjestettiin vuonna 2001 neljännen kerran. Kilpailut käytiin Italian Madonna di Campigliossa 22.–28. tammikuuta. Kilpailulajeina olivat half-pipe, paripujottelu, suurpujottelu, parisuurpujottelu ja lumilautakrossi.
Mitalitaulukko.
      Isäntämaa
Jany Clair

Jany Clair (oikealta nimeltään "Jany Guillaume", s. 2. syyskuuta 1938 Lille) on ranskalainen näyttelijä.
Punatukkaisen Jany Clairin elokuvaura alkoi pienestä sivuroolista Jean Boyerin elokuvassa "Mademoiselle et son gang" (1957). Hän esiintyi noin kolmessakymmenessä b-elokuvassa, jotka edustavat etupäässä peplum- ja seikkailugenrejä. Clairin viimeinen työ oli tv-elokuva "L’écharpe" vuonna 1966. Sen jälkeen hän vetäytyi pois julkisuudesta.
Lumilautailun maailmanmestaruuskilpailut 1999

Lumilautailun maailmanmestaruuskilpailut järjestettiin vuonna 1999 kolmannen kerran. Kilpailut käytiin Saksan Berchtesgadenissa 12.–17. tammikuuta. Kilpailulajeina olivat half-pipe, paripujottelu, suurpujottelu, parisuurpujottelu ja lumilautakrossi.
Mitalitaulukko.
      Isäntämaa
Oreochromis

Oreochromis on tilapioihin kuuluva kirjoahvensuku, johin kuuluvia kaloja tavataan Afrikassa. FishBase-tietokannassa on lueteltu 33 sukuun kuuluvaa lajia.
Tämän suvun, kuten muidenkin kirjoahventen, sukulaisuussuhteita on selvitelty DNA-analyysin avulla. Se ei ole helppoa, koska monet "Oreochromis"-lajit risteytyvät keskenään.
Tunnettuja "Oreochromis"-suvun lajeja ovat valkoleukatilapia ("Oreochromis mossambicus"), niilintilapia ("Oreochromis niloticus"), hopeatilapia ("Oreochromis variabilis") ja pronssitilapia ("Oreochromis esculentus").
Lumilautailun maailmanmestaruuskilpailut 1997

Lumilautailun maailmanmestaruuskilpailut järjestettiin vuonna 1997 toisen kerran. Kilpailut käytiin Italian Innichenissä 21.–26. tammikuuta. Kilpailulajeina olivat half-pipe, pujottelu, paripujottelu, suurpujottelu ja lumilautakrossi.
Mitalitaulukko.
      Isäntämaa
Tilapia (suku)

Tilapia on tilapioiden ryhmään kuuluva kirjoahvensuku, johon kuuluvia kaloja tavataan Afrikassa. FishBase-tietokannassa on lueteltu 44 sukuun kuuluvaa lajia.
Suku oli aikaisemmin paljon isompi, mutta monia sen entisiä jäseniä on luokiteltu uudelleen, lähinnä sukuihin "Oreochromis" ja "Sarotherodon". Siirrosten jälkeen monet kalat, joiden suomenkielinen nimi päättyy -tilapia, eivät enää kuulu tähän sukuun.
Tilapioita on helppo kasvattaa lammikoissa ja altaissa. Akvaariossa suosittuja lajeja ovat seepratilapia "Tilapia buttikoferi" ja täplätilapia "Tilapia mariae".
Lumilautailun maailmanmestaruuskilpailut 1996

Lumilautailun maailmanmestaruuskilpailut järjestettiin vuonna 1996 ensimmäisen kerran. Kilpailut käytiin Itävallan Lienzissä 24.–28. tammikuuta. Kilpailulajeina olivat half-pipe, paripujottelu ja suurpujottelu.
Mitalitaulukko.
      Isäntämaa
Lumilautailun maailmanmestaruuskilpailut 2015

Lumilautailun maailmanmestaruuskilpailut järjestettiin vuonna 2015 11. kerran. Kilpailut käytiin Itävallan Kreischbergissä 15.–24. tammikuuta. Kilpailulajeina olivat half-pipe, slopestyle, paripujottelu, parisuurpujottelu, lumilautakrossi ja big air, jossa järjestettiin ensimmäistä kertaa MM-tasolla myös naisten kilpailu.
Tämä oli ensimmäinen kerta, kun lumilautailun ja freestylehiihdon MM-kilpailut käytiin yhtä aikaa samassa paikassa.
Mitalitaulukko.
      Isäntämaa